እዚህ ጋር ግን መረጃ ተጣርሷል። አቶ በረከት ዶ/ር ብርሃኑ “ቤዛ”ን በመሳሰሉ ጋዜጦች ላይ ያጽፍ ነበር ያሉት ከምርጫው በኋላ ባለው ወቅት ሲሆን የጠቀሱት “ቤዛ” ጋዜጣ የተዘጋው ግን በሚያዝያ ወር 1992 ዓ.ም. ነበር። በተጨማሪም አቶ በረከት አንድ ጋዜጠኛ ነገረኝ በሚል የ2002 ምርጫ ሁኔታን በጻፉበት ምዕራፍም፤ “አዲስ ነገር” ጋዜጣ በቀድሞው የአሜሪካ አምባሳደር ዶናልድ ያማማቶ እርዳታ በአሜሪካ ኤምባሲ የገንዘብ ድጋፍ መቋቋሙን ገልፀው ይህንንም “በግሉ ፕሬስ ውስጥ የሚሠሩ ጋዜጠኞች ናቸው የነገሩኝ” በማለት ጽፈዋል። እንዲህ ያሉ ነገሮችን ለመጻፍ በማስረጃ ላይ የተደገፈ እርግጠኝነት የሚያስፈልግ ሲሆን ጋዜጠኞች ነገሩኝ በማለት ብቻ እንዲህ እያሉ መጻፍ ትዝብት ውስጥ የሚጥል ጉዳይ ይመስለኛል - ያውም ከአንድ ከፍተኛ የኢህአዴግ ባለሥልጣን። በመጨረሻም መጽሐፉ በአቀራረቡ፣ በአተራረኩ እና በታሪክ አወራረዱ የአቶ በረከትን የመጻፍ ችሎታ የማያሳማ ሆኖ አግኝቼዋለሁ። ይዘቱ ምንም ሆነ ምንም መጽሐፍ መጻፋቸው በራሱ ሌሎች እንዲጽፉ የሚገፋፋ፣ በጽሑፉ ላይ እንዲወያዩ እና ወደ እውነት እንዲጠጉ በር የሚከፍት በመሆኑ አቶ በረከት “የሁለቱ ምርጫዎች ወግ”ን በመጻፋቸው ሊመሰገኑ ይገባል እላለሁ። በተረፈ ያነበቡት ደግሞ ሐሳባቸውን ቢያጋሩ ለመማማር ይጠቅመናል። ይበረታታልም።
